Teetanus

Olulised faktid teetanuse, selle sümptomite, tüsistuste, riskitegurite, levikumehhanismi, ennetamise ja ravi kohta.

### ****Mis on teetanus?****

Teetanus on harvaesinev eluohtlik haigus, mida põhjustavad bakterist Clostridium tetani vabanevad toksiinid.

Inimesel tekib teetanus, kui looduskeskkonnas olevad bakterid satuvad haava. Teetanus ei levi inimeselt inimesele.

Laialdane vaktsineerimine tähendab, et tänapäeval esineb ELis/EMPs teetanust väga harva.

**Mis on teetanuse sümptomid?**

Teetanuse kõige iseloomulikum sümptom on lõuakramp, mis takistab suu avamist ja sulgemist.

Muud sümptomid on näiteks

* lihasespasmid
* neelamishäired
* epilepsiahood
* kiire pulss
* hingamisraskused
* palavik

**Mis on teetanuse tüsistused?**

Teetanus võib põhjustada raskeid tüsistusi, mis on seotud peamiselt lihasespasmidega, näiteks järgmisi:

* hingamise lakkamine
* südamepuudulikkus
* ajukahjustus
* kopsupõletik
* hingamisteede ummistumine
* luumurrud
* lihasekahjustus

Teetanus, mida ei ravita, on eluohtlik.

### ****Kuidas teetanus levib?****

Teetanust põhjustavad teetanusbakterite spoorid, mis satuvad organismi avatud haava kaudu. Bakterispoorid on nagu taimeseemned, mis püsivad muutumatuna mullas, majatolmus ja loomasõnnikus. Organismi sattununa arenevad neist elusbakterid.

Infektsioon võib tekkida pärast naha kriimustamist või marrastamist määrdunud pinnal või kui mustus satub haava hiljem. Mida sügavam ja määrdunum on haav, seda suurem on teetanuse tekkerisk.

Teetanus ei levi inimeselt inimesele.

### ****Kes võib haigestuda teetanusse?****

Igaüks võib saada teetanuseinfektsiooni ja haigestuda teetanusse mis tahes vanuses. Kõige sagedamini esineb see siiski inimestel, keda ei ole lapsena täielikult vaktsineeritud või kes ei ole saanud vajalikke kordusvaktsiine. Töötajad, kes puutuvad pidevalt kokku pinnase ja jäätmetega, peavad olema eriti ettevaatlikud.

Enamik juhtumeid esineb üle 60-aastastel, sest eakate vastupanuvõime võib olla aja jooksul nõrgenenud, eriti kui nad ei ole saanud lapsepõlvest saadik kordusvaktsiini.

**Kuidas teetanust ennetada?**

Vaktsineerimine on kõige tõhusam meetod, kuidas ennetada teetanust. Teetanusvaktsiin on osa laste vaktsineerimiskavast kõigis ELi/EMP liikmesriikides, mis tähendab, et enamik Euroopa elanikest on selle haiguse eest kaitstud.

Parim viis, kuidas ennetada teetanust, on saada kohalikus piirkonnas soovitatavad vaktsiinid ja kordusvaktsiinid selle haiguse vastu.

Teetanust aitab ennetada ka lõikehaavade ja kriimustuste puhastamine, nende hoidmine puhtana ja raskete haavadega kiiresti arsti poole pöördumine.

**Kuidas teetanust ravitakse?**

Teetanus on raske seisund, mis nõuab sümptomite tekkimisel intensiivravi. Ravi hõlmab üldiselt järgmist:

* ravimid, mis neutraliseerivad bakteritoksiine
* vajaduse korral hingamisaparaat
* infektsiooni põhjustanud haava kirurgiline puhastamine
* antibiootikumid
* voodis lamamine pimedas ja vaikses ruumis
* lihaselõõgasti